钦定古今图书集成/明伦汇编/官常典/第719卷 > 张介然 崔无诐
## 钦定古今图书集成/明伦汇编/官常典/第719卷 > 张介然 崔无诐

按《唐书忠义传》：“介然，猗氏人，本名六朗，性慎愿，长计
画。始为河陇支郡太守。王忠嗣、皇甫惟明、哥舒翰踵
领节度，并署营田度支等使。入奏称旨，赐与良渥。介
然启曰：‘臣位三品，当给棨戟，若列于京师，虽富贵不
为乡人知，愿得列戟故里’。元宗许之，别赐戟京师第
门，仍赐绢五百匹，宴闾里长老。本乡得列戟，自介然
始。”翰荐为少府监，历卫尉卿。禄山反，授河南节度采
访使，守陈留。陈留据水陆剧，居民孳伙，而太平久不
不知战，介然到屯，不三日，贼已度河，车骑蹂腾，烟尘
漫数十里，日为夺色。士闻钲鼓声，皆禠气不能授甲。
凡旬六日，城陷。初，有诏购贼首，而𣊻《诛庆宗状》。禄山
入陈留，见诏书，拊膺大哭曰：“‘我何罪？吾子亦何罪’！乃
杀之！”即大恚愤，杀陈留降者万人以逞，血流成川，斩
介然于军门。以伪将李廷望为节度使，守陈留。禄山
已㧞陈留，则鼓而前，无敢亢中宿。攻荥阳，太守崔无
诐率众乘城，闻师噪，自坠如雨，无诐与官属皆死贼
手，以伪将武令珣戍焉。无诐者，本韦后外家，博陵旧
望也。始，无诐娶萧至忠女，至忠败，被贬。久乃为益州
司马。素善杨国忠，既用事，引为少府监，守荥阳。有诏
赠礼部尚书，谥曰《毅勇》。